ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ
«ԲՆԱԿՉՈՒԹՅԱՆ ԲԺՇԿԱԿԱՆ ՕԳՆՈՒԹՅԱՆ ԵՎ ՍՊԱՍԱՐԿՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. «Բնակչության բժշկական օգնության և սպասարկման մասին»  1996 թվականի մարտի 4-ի ՀՕ-42 օրենքը լրացնել նոր՝ 6.1-ին հոդվածով հետևյալ բովանդակությամբ.
 «Հոդված 6.1  Առողջապահության ոլորտում ռեֆերենս լաբորատորիաները
1. Առողջապահության ոլորտում ռեֆերենս լաբորատորիաները նշանակվում են և նշանակումը դադարեցվում է լիազոր մարմնի կողմից։ 
2. Առողջապահության ոլորտում մեկ կամ մի քանի հետազոտական ցուցանիշով (այսուհետ՝ տվյալ հետազոտական ցուցանիշ) ռեֆերենս նշանակված լաբորատորիան պետք է.
1)  լիազոր մարմնի կողմից հաստատված՝ որակի արտաքին գնահատման ծրագրերի շրջանակում, իրականացնի տվյալ հետազոտական ցուցանիշով  հետազոտություններ իրականացնող լաբորատորիաների կատարած հետազոտությունների վերահաստատում, 
2) տարին առնվազն 2 անգամ մասնակցի ԻՍՕ/ԻԷԿ 17043-ով հավատարմագրված կամ Առողջապահության համաշխարհային կազմակերպության կողմից ճանաչված կազմակերպությունների կողմից՝ տվյալ հետազոտական ցուցանիշի չափման ուղղությամբ իրականացվող լաբորատորիաների որակի արտաքին գնահատման ծրագրերին,
3) կատարի տվյալ հետազոտական ցուցանիշի չափման ուղղությամբ լաբորատոր հետազոտությունների վիճարկելի արդյունքների հաստատում կամ հերքում,
4) կիրառի էտալոնային և (կամ) էտալոնի հետ համեմատելի և հետևելի աշխատանքային ստանդարտ նմուշներ (չափանմուշներ), 
5) իրականացնի Հայաստանի Հանրապետության օրենսդրությամբ սահմանված այլ լիազորություններ:
3. Առողջապահության ոլորտում նշանակված ռեֆերենս լաբորատորիան իրավունք ունի.
1) տվյալ հետազոտական ցուցանիշով հետազոտություններ իրականացնող լաբորատորիաների մասնակցությամբ, կազմակերպել և իրականացնել որակի արտաքին գնահատումներ՝ կատարելով արդյունքների վերլուծություններ և ներկայացնելով բարելավման ուղղությամբ առաջարկություններ: Լաբորատորիաների որակի արտաքին գնահատման կարգը սահմանում է լիազոր մարմինը:
2) կազմակերպել տվյալ հետազոտական ցուցանիշի ուղղությամբ հետազոտություններ իրականացնող լաբորատորիաների մասնագետների կոմպետենտության գնահատում՝ վերապատրաստումներ կազմակերպելու համար: Լաբորատորիաների մասնագետների կոմպետենտության գնահատման կարգը սահմանում է լիազոր մարմինը:
3) տվյալ հետազոտական ցուցանիշով հետազոտություններ իրականացնող լաբորատորիաներին տրամադրի մեթոդական-գործնական աջակցություն:
4. Նույն նմուշի մեկ հետազոտական ցուցանիշով ընթացիկ հետազոտությունը կարող է ռեֆերենսության կարգով վիճարկվել այդ հետազոտական ցուցանիշով  ռեֆերենս նշանակված լաբորատորիաներից միայն մեկում` հաշվի առնելով սույն օրենքի 6․1 հոդվածի 7-րդ կետի պահանջները։
5. Ռեֆերենս լաբորատորիաները, ռեֆերենս և ընթացիկ (առաջնային հետազոտության, ոչ ռեֆերենս հետազոտության) գործառույթների շրջանակներում, կարող են իրականացնել ձեռնարկատիրական գործունեություն: 
6. Ռեֆերենս լաբորատորիայի կողմից, ռեֆերենս գործառույթների շրջանակներում, տրված եզրակացությունը վերջնական է և չի կարող վիճարկվել: 
7.  Ռեֆերենս լաբորատորիան չի կարող իրականացնել նույն նմուշի ընթացիկ և ռեֆերենս հետազոտություններ: Ռեֆերենս լաբորատորիայի իրականացրած ընթացիկ հետազոտությունը կարող է վիճարկվել։
8. Ռեֆերենս լաբորատորիաները կարող են  ֆինանսավորվել պետական բյուջեի միջոցներից և օրենսդրությամբ չարգելված այլ աղբյուրներից:
Հոդված 2. Uույն oրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: 

